b"\n_START_ARTICLE_\nDeutsche Grammophon\n_START_SECTION_\nHistoriaa\n_START_PARAGRAPH_\nDeutsche Grammophonin perustajista Emile Berliner oli vuonna 1851 Saksassa syntynyt yhdysvaltalainen gramofonin, gramofonilevyn, mikrofonin ja siten \xc3\xa4\xc3\xa4nilevyteollisuuden monipuolinen keksij\xc3\xa4._NEWLINE_Vuonna 1870 h\xc3\xa4n otti tarjotun paikan vastaan Yhdysvaltoihin sekatavarakauppaan Washingtoniin. My\xc3\xb6hemmin h\xc3\xa4n ty\xc3\xb6skenteli Bell Telephone Companyn puhelintehtaalla k\xc3\xa4yden vuodesta 1873 alkaen s\xc3\xa4hk\xc3\xb6tekniikan iltakursseja. Emil sai 75 000 dollaria vuonna 1877 patentistaan keksim\xc3\xa4\xc3\xa4ns\xc3\xa4 mikrofoniin Bell Telephone Companylta. K\xc3\xa4ydess\xc3\xa4\xc3\xa4n 1881 Saksassa Emil perusti veljens\xc3\xa4 kanssa Hannoveriin J. Berliner - Telefonfabrik puhelintehtaan, jonka tiloihin perustettiin my\xc3\xb6hemmin \xc3\xa4\xc3\xa4nitepuristamo Deutsche Grammophon._NEWLINE_Deutsche Grammophon on maailman vanhin yh\xc3\xa4 toiminnassa oleva levy-yhti\xc3\xb6.Emil Berliner l\xc3\xa4hetti veljenpoikansa Joseph Sandersin Yhdysvalloista Saksaan perustamaan yhti\xc3\xb6t\xc3\xa4.\n_START_SECTION_\nSaksalainen \xc3\xa4\xc3\xa4nilevytehdas\n_START_PARAGRAPH_\nDeutsche Grammophon GmbH:n perustivat vuonna 1898 veljekset Joseph, Jacob ja Emile Berliner Hannoveriin.  Yhti\xc3\xb6 toimi Emil Berlinerin E. Berliner's Gramophone -yhti\xc3\xb6n Saksan sivuhaarana ja Englantiin aiemmin samana vuonna perustetun Gramophone Companyn, The Gramophone Co. Ltd. emoyhti\xc3\xb6n \xc3\xa4\xc3\xa4nitetehtaana. Vuonna 1900 uuden yhti\xc3\xb6n Deutsche Grammophon AG:n p\xc3\xa4\xc3\xa4konttori perustettiin Berliiniin, kun omistajaksi tulivat lis\xc3\xa4ksi Orpheus Musikwerke GmbH ja mainittu The Gramophone Co. Ltd._NEWLINE_Deutsche Grammophon perustettiin puristamaan gramofonilevyj\xc3\xa4 Britannian markkinoille Gramophone Companylle. Emile Berlinerin hydrauliset puristimet hankittiin Yhdysvalloista. Lis\xc3\xa4ksi yhti\xc3\xb6 perusti oman levymerkin Grammophon. Vuonna 1907 Hannoverin tehtaassa oli jo 200 \xc3\xa4\xc3\xa4nitteen puristuskonetta, kun uutuutena kaksipuolinen \xc3\xa4\xc3\xa4nilevy tuli markkinoille.\n_START_SECTION_\nPolyphon-Grammophon-Konzernin aika\n_START_PARAGRAPH_\nBerlinerin veljesten kotikaupungissa Hannoverissa alkuun toimineella yhti\xc3\xb6ll\xc3\xa4 oli yhteyksi\xc3\xa4 amerikkalaiseen Emile Berlinerin Victor Talking Machine Companyyn ja brittil\xc3\xa4iseen  emoyhti\xc3\xb6\xc3\xb6ns\xc3\xa4 Gramophone Companyyn, mutta suhteet viileniv\xc3\xa4t ensimm\xc3\xa4isen maailmansodan sytytty\xc3\xa4 ja koska Saksan hallitus otti haltuunsa vihollisen omaisuutena Deutsche Grammophonin ja Brittil\xc3\xa4isen Gramophonen sijoitukset Saksassa. Saksalainen Polyphonmusikwerke AG. osti yhti\xc3\xb6n valtiolta 24. huhtikuuta 1917._NEWLINE_Jo 1913 miltei kaikki Deutsche Grammophonin liiketoiminta oli siirretty Hayesiin Middlesexiin Englantiin emoyhti\xc3\xb6 Gramophone Companylle. Vuonna 1916 Deutsche Grammophon oli suljettuna ja uusi omistaja sai l\xc3\xa4hinn\xc3\xa4 toimimattoman yhti\xc3\xb6n vuonna 1917._NEWLINE_Vuonna 1924 Deutsche Grammophonen omistajan Polyphonen vuonna 1913 perustama Polydor levymerkki valjastettiin kansainv\xc3\xa4lisille markkinoille Saksan ulkopuolelle muun muassa vientiyhti\xc3\xb6n\xc3\xa4 Britanniaan. Vuosisadan alun ajan Deutsche Grammophonen tehtaan tuotteita oli jo viety muutenkin laajalti muihin maihin. Tuolloin muun muassa Polyphon, Polyphon Musik ja Englannissakin Polyphon Recordin korvannut Pilot Record olivat tuttuja tuotteita Deutsche Grammophonen \xc3\xa4\xc3\xa4nitetehtaalta v\xc3\xa4hitellen joka maanosassa. Polyphon Musikin levyj\xc3\xa4 omine numerosarjoineen on julkaistu ainakin 36 maassa tai alueella. Muun muassa eri kokoisia tuotteita teki yhteisen omistajan Polyphonwerke AG tehdas Berliiniss\xc3\xa4._NEWLINE_Kun Joseph Berliner kuoli vuonna 1928 ja Emile Berliner seuraavana vuonna, niin tehtaassa puristettiin liki 10 miljoonaa levy\xc3\xa4 vuodessa ja ty\xc3\xb6ntekij\xc3\xb6it\xc3\xa4 oli jo 600._NEWLINE_Viel\xc3\xa4 Emil Berlinerin el\xc3\xa4ess\xc3\xa4 8. toukokuuta 1925 h\xc3\xa4nen englantilainen yhti\xc3\xb6ns\xc3\xa4 The Gramophone Co. Ltd perusti sodassa menetetyn Deutsche Grammophonen tilalle Electrola GmbH yhti\xc3\xb6n Saksaan. Electrola k\xc3\xa4ytti nyt my\xc3\xb6s emonsa His Master's Voice, HMV-levymerkki\xc3\xa4 ja Victor -levymerkki\xc3\xa4, joilla oli kummallakin Nipper-koira logossaan. Samana vuonna englannin emoyhti\xc3\xb6 Gramophone osti Columbia Graphophone Company Ltd. yhti\xc3\xb6n, josta johtuen Electrolasta tuli vuonna 1931 Emilen uraa jatkaneen Electrical and Musical Industries Ltd.EMIn tyt\xc3\xa4ryhti\xc3\xb6.\n_START_SECTION_\nUusi Deutsche Grammophon GmbH\n_START_PARAGRAPH_\nLopulta vuonna 1932 Deutsche Grammophon ja omistaja Polyphon yhdistettiin ja p\xc3\xa4\xc3\xa4konttori siirtyi j\xc3\xa4lleen Hannoveriin. Polydor tuli siten yhteiseen yhti\xc3\xb6\xc3\xb6n. Pian Leipzigin tehdas lopetettiin. Heikon myynnin ja velkakriisin vuoksi vuonna 1937 yhti\xc3\xb6 perustettiin j\xc3\xa4lleen Deutsche Grammophon GmbH nimisen\xc3\xa4, kun rahoittajat olivat Deutsche Bank ja Telefunken Gesellschaft._NEWLINE_Vuonna 1941 yhti\xc3\xb6n osti s\xc3\xa4hk\xc3\xb6alan yhti\xc3\xb6 Siemens & Halske. Levymerkki Siemens Spezial perustettiin klassiselle musiikille ja Siemens Polydor viihdemusiikille. Toisen maailmansodan tuhottua sek\xc3\xa4 tehtaan ett\xc3\xa4 p\xc3\xa4\xc3\xa4konttorin yhti\xc3\xb6 avasi pienen valmistamon Berliiniin, kunnes tehdas ja p\xc3\xa4\xc3\xa4konttori j\xc3\xa4lleen rakennettiin Hannoveriin.\n_START_SECTION_\nDeutsche Grammophon levymerkin aika\n_START_PARAGRAPH_\nVuonna 1946 DG alkoi ensimm\xc3\xa4isen\xc3\xa4 yhti\xc3\xb6n\xc3\xa4 k\xc3\xa4ytt\xc3\xa4m\xc3\xa4\xc3\xa4n ainoastaan magneettista \xc3\xa4\xc3\xa4ninauhaa. Vuonna 1948 klassiselle musiikille  perustettiin levymerkki Deutsche Grammophon Gesellschaft, jota julkaisi my\xc3\xb6s Decca Yhdysvalloissa. Punainen Polydor muotoutui populaarimusiikin levymerkiksi ja musta Brunswick muodostettiin ulkomaisen musiikin levymerkiksi. Hopeisesta Archiv Produktionista tuli klassisen musiikin levymerkki. Toisen maailmansodan tuloksena EMIn Electrolan patentoitua Nipper-koiran etiketeiss\xc3\xa4, niin Deutsche Grammophon oli menett\xc3\xa4nyt oikeuden k\xc3\xa4ytt\xc3\xa4\xc3\xa4 koiraa gramofoneineen  lopullisesti. Levymerkki Grammophon lopetettiin._NEWLINE_5. hein\xc3\xa4kuuta 1949 Deutsche Grammophon hyv\xc3\xa4ksyi olla k\xc3\xa4ytt\xc3\xa4m\xc3\xa4tt\xc3\xa4 vanhaa levymerkin tunnusta sopimuksella Electrola Gesellschaft m.b.H:n kanssa, jonka my\xc3\xb6t\xc3\xa4 Electrola sai rajoittamattoman lisenssin tunnuksen k\xc3\xa4ytt\xc3\xb6\xc3\xb6n ensimm\xc3\xa4inen p\xc3\xa4iv\xc3\xa4 hein\xc3\xa4kuuta 1951 alkaen. Yksi syy ongelmaan oli ollut jo 30 vuotta, ett\xc3\xa4 tavaramerkin sai Saksassa myyty\xc3\xa4 vain yhti\xc3\xb6n myynnin yhteydess\xc3\xa4. Emile Berlinerin alkuper\xc3\xa4isill\xc3\xa4 HMV:ll\xc3\xa4 ja Deutsche Grammophonin Grammophon -levymerkill\xc3\xa4 oli kummallakin logonaan koiralogo. Etikettien kuva oli taidemaalari Francis Barraudin vuonna 1899 maalaama koirastaan Nipper kuuntelemassa fonografia, joka oletetaan Ediphone -diktafoniksi, koska sill\xc3\xa4 pystyi \xc3\xa4\xc3\xa4nitt\xc3\xa4m\xc3\xa4\xc3\xa4n koiran is\xc3\xa4nn\xc3\xa4n \xc3\xa4\xc3\xa4nt\xc3\xa4.  Englantilaisen Gramophonen vuonna 1901 sadalla punnalla ostamaa kuvaa k\xc3\xa4yttiv\xc3\xa4t my\xc3\xb6s Emilen Victor Talking Machine Company, Victor, HMV:n tavaratalot ja RCA Records._NEWLINE_Polydorista tuli populaarimusiikkiyhti\xc3\xb6 vuonna 1946, kun taas keltaisesta v\xc3\xa4rist\xc3\xa4\xc3\xa4n tunnetusta Deutsche Grammophon -merkist\xc3\xa4 tuli klassillisen musiikin yhti\xc3\xb6. Ranskalaisten ei kuitenkaan odotettu ostavan mit\xc3\xa4\xc3\xa4n merkilt\xc3\xa4 nimelt\xc3\xa4 Deutsche Grammophon Gesellschaft, joten Polydor pysyi Deutsche Grammophonin vientiyhti\xc3\xb6n\xc3\xa4 siell\xc3\xa4. _NEWLINE_Vuonna 1954 DGG perusti Britanniaan yhti\xc3\xb6n Polydor Records Ltd. Vuonna 1956 ensimm\xc3\xa4ist\xc3\xa4 kertaa t\xc3\xa4sm\xc3\xa4lleen nykyinen levymerkki  Deutsche Grammophon otettiin k\xc3\xa4ytt\xc3\xb6\xc3\xb6n keltaisella logolla, kun t\xc3\xa4htikuvio korvattiin tulppaanikruunulla, jonka suunnitteli Siemensin mainontakonsultti Hans Domizlaff.\n_START_SECTION_\nPolyGram muodostuu\n_START_PARAGRAPH_\nVuonna 1962 Siemens muodosti alankomaalaisen Philipsin kanssa yhteisyrityksen DGG/PPI Record Group, josta tuli PolyGram vuonna 1972. T\xc3\xa4ll\xc3\xb6in Deutsche Grammophon (DGG) oli vakiinnuttanut maineensa laadukkailla klassisen musiikin \xc3\xa4\xc3\xa4nityksill\xc3\xa4 ja sill\xc3\xa4 oli listoillaan suuri joukko huippuluokan kapellimestareita, muusikoita ja laulajia. Tyt\xc3\xa4rlevymerkki Archiv Produktion kasvatti yleis\xc3\xb6n kiinnostusta eurooppalaiseen keski- ja renessanssiajan musiikkiin, gregoriaaniseen kirkkolauluun ja alkuper\xc3\xa4issoittimilla soitettuihin \xc3\xa4\xc3\xa4nitteisiin._NEWLINE_Deutsche Grammophon oli CD-levyjen tuotteistamisen edell\xc3\xa4k\xc3\xa4vij\xc3\xb6it\xc3\xa4 ja julkaisi Herbert von Karajanin ja Berliinin filharmonikoiden levytyksi\xc3\xa4 CD-muodossa jo vuonna 1981. _NEWLINE_DGG/Polydor -yhti\xc3\xb6 eteni Yhdysvaltain markkinoille vuonna 1969, jolloin isot amerikkalaiset klassisen musiikin levymerkit kuten Columbia Masterworks ja RCA (RCA Red Seal ja RCA Victor) olivat kannattavuussyist\xc3\xa4 luopumassa monista taiteilijoistaan ja tekiv\xc3\xa4t huonolaatuisia levyj\xc3\xa4. Deutsche Grammophonin korkea \xc3\xa4\xc3\xa4nitysten ja vinyylipuristeiden laatu toi yhti\xc3\xb6lle sopimuksen Arthur Fiedlerin ja Boston Pops Orchestran kanssa. _NEWLINE_Siemens myi osake-enemmist\xc3\xb6ns\xc3\xa4 yhti\xc3\xb6ss\xc3\xa4 vuonna 1987 ja Philipsist\xc3\xa4  tuli PolyGramin p\xc3\xa4\xc3\xa4omistaja 90 prosentin osuudella. Yhti\xc3\xb6 toteutti vuonna 1989 julkisen osakeannin, jotta Philipsin omistusosuus laski 75 prosenttiin."